Diari Oficial de la Generalitat Valenciana


Sumari del DOGV 3846, del 28-09-2000 (2000/7855)

ORDRE de 21 de setembre de 2000, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Arròs de València i del seu Consell Regulador.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/09/21/(2)/dof/vci/html**

### Dades del document

Número de DOGV
:   3846

Data del DOGV
:   28-09-2000

Secció del DOGV
:   I. DISPOSICIONS GENERALS

Número del document
:   2000/7855


Data del document
:   21-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * denominació d'origen
    * reglament intern
    * qualitat del producte
    * arròs
    * legislació

ORDRE de 21 de setembre de 2000, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Arròs de València i del seu Consell Regulador. [2000/A7855]
  
El Reial Decret 728/1988, de 8 de juliol, del Ministeri d'Agricultura, Pesca i Alimentació (Boletín Oficial del Estado núm. 166, de 12 de juliol de 1988), estableix la normativa a què han d'ajustar-se les denominacions d'origen, específiques i genèriques de productes agroalimentaris no vínics.
  
L'arròs produït i elaborat en l'entorn de l'Albufera de València, per les peculiars característiques agroclimàtiques d'aquesta zona de conreu i les tècniques culturals emprades en ella, posseeix uns trets d'identitat propis que el diferencien d'altres arrossos produïts en zones distintes, cosa que el fa mereixedor de la denominació d'origen Arròs de València.
  
D'altra banda, el Reglament (CEE) número 2.081, del Consell, de 14 de juliol de 1992, relatiu a la protecció de les indicacions geogràfiques i de les denominacions d'origen de productes agrícoles i alimentaris, estableix les prescripcions tècniques i administratives necessàries per a la ratificació d'aquestes figures de qualitat a la Unió Europea, les quals es recullen en aquesta norma.
  
En virtut de les facultats que tinc atribuïdes,
  
ORDENE
  
Article únic
  
S'aprova amb caràcter transitori, establit en l'article 5.5 del Reglament CEE 2.081/1992, el Reglament de la Denominació d'Origen Arròs de València i del Consell Regulador, que es publica en l'annex d'aquesta ordre.
  
DISPOSICIONS FINALS
  
Primera
  
Aquesta ordre i el reglament que s'aprova vigeixen des de l'endemà de la publicació en el Diari Oficial de la Generalitat Valenciana.
  
Segona
  
Aquesta ordre es notificarà al Ministeri d'Agricultura, Pesca i Alimentació perquè en prenga coneixement i per a la posterior ratificació nacional, i també perquè s'homologue a la Unió Europea, tot això d'acord amb la legislació espanyola i comunitària.
  
València, 21 de setembre de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX
  
Reglament de la Denominació d'Origen Arròs de València i del Consell Regulador
  
CAPÍTOL I
  
Disposicions generals
  
Article 1
  
1. D'acord amb el que es disposa en la Llei 25/1970, de 2 de desembre, d'Estatut de la Vinya, del Vi i dels Alcohols, i el seu reglament, aprovat per mitjà del Decret 835/1972, de 23 de març, com també en el Reial Decret 728/1988, de 8 de juliol, del Ministeri d'Agricultura, Pesca i Alimentació, relatiu a la normativa a què han d'ajustar-se les denominacions d'origen, específiques i genèriques de productes agroalimentaris no vínics, en l'Ordre de 25 de gener de 1995, del Ministeri d'Agricultura, Pesca i Alimentació, per la qual es precisa la correspondència entre la legislació espanyola i el Reglament (CEE) 2.081/1992, del Consell, de 14 de juliol, relatiu a la protecció de les indicacions geogràfiques i de les denominacions d'origen dels productes agrícoles i alimentaris, en el Reial Decret 1.643/1999, de 21 d'octubre, pel qual es regula el procediment per a la tramitació de les sol·licituds d'inscripció en el Registre Comunitari de les Denominacions d'Origen Protegides i Indicacions Geogràfiques Protegides, i en el Reial Decret 4.107/1982, sobre traspàs de funcions i serveis de l'estat a la Comunitat Autònoma Valenciana en matèria de denominacions d'origen, queda protegit per la denominació d'origen Arròs de València l'arròs que posseeix les característiques descrites en aquest reglament i que compleix amb els requisits que s'estableixen en aquest i en la legislació vigent.
  
2. La protecció atorgada s'estén al nom en castellà Arroz de Valencia i al nom en valencià Arròs de València.
  
Article 2
  
La denominació d'origen Arròs de València no es podrà aplicar a cap altra classe d'arròs distinta de la que reconeix aquest reglament, ni es podran utilitzar termes, expressions o marques que, per la seua similitud fonètica o gràfica amb aquesta, puguen induir a confusió amb la que és objecte de protecció, fins i tot en el cas que vagen precedits dels termes tipus, estil, varietat, envasat a, o altres d'anàlegs.
  
Article 3
  
La defensa i promoció de la denominació d'origen, l'aplicació del seu reglament, la vigilància del compliment d'aquest, juntament amb el foment i control de la qualitat del producte emparat queden encarregats al Consell Regulador de la Denominació d'Origen Arròs de València, a la Conselleria d'Agricultura, Pesca i Alimentació de la Generalitat Valenciana i al Ministeri d'Agricultura, Pesca i Alimentació, en l'àmbit de les competències respectives.
  
CAPÍTOL II
  
Producció
  
Article 4
  
1. La zona de producció de l'arròs emparat per la denominació d'origen Arròs de València està constituïda pels terrenys aptes per a aquest conreu ubicats als termes municipals de l'àrea d'influència del Parc Natural de l'Albufera a la província de València, és a dir: Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca i València, i també pels terrenys aptes per a aquest conreu situats als termes municipals de l'Alcúdia, Alginet, Almenara, Almàssera, Almussafes, l'Alqueria de la Comtessa, Benifaió, Villanueva de Castellón, Corbera, Favara, Fortaleny, Llaurí, Massamagrell, Oliva, Pego, la Pobla de Farnals, Polinyà de Xúquer, Puçol, Riola, Sagunt i Tavernes de la Valldigna.
  
 2. La qualificació de les parcel·les a l'efecte de la inclusió a la zona de producció la realitzarà el Consell Regulador, i hauran de quedar delimitades en la documentació cartogràfica corresponent que conste en poder seu.
  
 3. En cas que el titular de l'explotació estiga en desacord amb la resolució del Consell sobre la qualificació de la parcel·la, podrà presentar un recurs d'alçada davant la Conselleria d'Agricultura, Pesca i Alimentació, la qual resoldrà amb els informes tècnics previs que considere necessaris.
  
Article 5
  
1. Els arrossos protegits per la denominació d'origen Arròs de València seran de les varietats Bahía, Sénia i Bomba.
  
 2. La llavor amb destinació a la sembra d'arròs per a la denominació d'origen haurà de ser certificada d'acord amb els criteris de l'organisme oficial de certificació de llavors.
  
3. El Consell Regulador podrà proposar a l'òrgan competent de la Conselleria d'Agricultura, Pesca i Alimentació l'autorització de noves varietats de les quals, amb els assajos i les experiències previs convenients, es comprove que produeixen arrossos de qualitat adequada per a la denominació d'origen.
  
4. La producció màxima admesa per hectàrea serà de 8.000 quilograms d'arròs amb corfa. Aquest límit podrà ser modificat en determinades campanyes pel Consell Regulador a iniciativa pròpia o a petició dels agricultors interessats, i es realitzarà amb anterioritat a la recol·lecció, amb els assessoraments i les comprovacions previs necessaris.
  
Article 6
  
Les pràctiques de conreu seran les aprovades pel Consell Regulador que tendisquen a aconseguir la millor qualitat de l'arròs i siguen compatibles amb la defensa del medi natural que les alberga.
  
CAPÍTOL III
  
Elaboració i envasament
  
Article 7
  
La manipulació de l'arròs emparat en la denominació d'origen la realitzaran únicament les indústries elaboradores d'arròs inscrites en els registres del Consell Regulador, ubicades a la zona de producció i autoritzades pel mateix Consell, i caldrà assegurar una perfecta separació entre l'arròs susceptible de ser certificat amb denominació d'origen del que no ho és.
  
Article 8
  
1. L'arròs protegit s'haurà de presentar de manera que puga suportar un transport i una manipulació que n'asseguren l'arribada al lloc de destinació en condicions satisfactòries.
  
2. La presentació es farà en envasos de materials d'ús alimentari, autoritzats pel Consell Regulador. L'envasament, en caixes o bosses de 10, 5, 2, 1 o 0,5 quilograms; amb un condicionament en envasos que garantiran la integritat del producte.
  
3. El Consell Regulador podrà autoritzar el sac de 25 kg per al consum de comunitats i hostaleria.
  
CAPÍTOL IV
  
Característiques del producte
  
Article 9
  
Els arrossos protegits per la denominació d'origen Arròs de València presentaran les característiques pròpies de les varietats autoritzades i compliran les toleràncies i exigències establides en la legislació vigent. Seran exclusivament:
  
a) Arròs blanc. És aquell dels grans madurs del qual s'ha eliminat totalment o parcialment les cutícules del pericarp i que presenta color més o menys blanca però sempre uniforme. Es comercialitzarà exclusivament envasat amb la categoria comercial Extra.
  
b) Arròs integral. Aquesta modalitat d'arròs protegit inclou aquell el gra madur del qual està desproveït de la coberta exterior o pellofa (glumes o glumel·les), i revestit del pericarp, del qual n'obté la color característica. Es comercialitzarà envasat amb l'única categoria comercial reglamentada per a aquests tipus d'arrossos.
  
Article 10
  
En el moment de l'expedició, l'arròs emparat s'haurà de presentar:
  
- Sa, en particular, sense fongs, podridura, insectes i paràsits.
  
- Net.
  
- Exempt d'olors i/o sabors estranyes.
  
- Sec. El contingut en humitat no podrà superar el 14%.
  
- El grau d'elaboració haurà de ser atés de manera que pràcticament no presente restes de cutícules o pellofes, segons la modalitat respectiva blanc o integral.
  
CAPÍTOL V
  
Registres
  
Article 11
  
El Consell Regulador de la Denominació d'Origen portarà els registres següents:
  
a) Registre de Parcel·les.
  
b) Registre d'Indústries Manipuladores d'Arròs.
  
Article 12
  
1. Les peticions d'inscripció s'adreçaran al Consell Regulador, i se'n facilitaran les dades, els documents i els comprovants oportuns que aquest establirà.
  
2. En el Registre de Parcel·les s'inscriuran anualment totes les que es troben situades dins de la zona de producció, que siguen plantades o sembrades amb les varietats assenyalades en l'article 5, i la producció de les quals es desitge acollir a la denominació d'origen.
  
3. Hi figurarà el nom del propietari i, si escau, del masover, parcer, arrendatari o qualsevol altre titular de l'explotació, el nom del paratge i terme municipal on es troba situada, el polígon i la parcel·la cadastral, la superfície productiva i totes les dades que siguen necessàries per a la perfecta identificació i localització.
  
4. En cas que el productor preveja emmagatzemar la pròpia collita, sense que per això tinga la consideració d'indústria manipuladora d'arròs, caldrà fer constar aquest fet, i indicar amb tot detall la ubicació física de l'espai necessari per a aquesta finalitat.
  
5. En el Registre d'Indústries Manipuladores d'Arròs s'inscriuran totes aquelles situades a la zona de producció que es dediquen a l'emmagatzematge i condicionament de l'arròs emparat, s'hi farà constar el nom i l'adreça del titular, propietari o arrendatari, els números dels registres exigits per la legislació vigent, i els models d'etiquetes que s'utilitzaran per a la comercialització del producte, les quals hauran de ser aprovades pel Consell Regulador, a més de complir amb la legislació vigent en matèria d'etiquetatge.
  
6. El consell regulador denegarà les inscripcions que no s'ajusten als preceptes d'aquest reglament o als acords presos pel Consell sobre condicions complementàries de caràcter tècnic i sanitari que hauran de posseir les parcel·les i les indústries manipuladores d'arròs.
  
Article 13
  
Una vegada que s'haja produït la baixa en el Registre de Parcel·les, haurà de transcórrer un temps mínim de dues campanyes abans de procedir a una nova inscripció, llevat del cas de canvi de titularitat, el qual caldrà acreditar fefaentment.
  
Article 14
  
1. Per a la vigència de les inscripcions en els registres corresponents serà indispensable complir en tot moment amb els requisits imposats en aquest capítol, i comunicar al consell regulador qualsevol variació que afecte les dades subministrades en la inscripció quan aquesta es produirà. En conseqüència, el consell regulador podrà suspendre o anul·lar les inscripcions quan els titulars no s'ajusten a aquestes prescripcions. El consell regulador podrà efectuar inspeccions periòdiques per comprovar l'efectivitat de tot allò que es disposa en el paràgraf anterior.
  
2. Totes les inscripcions en els diferents registres seran renovades en el termini i de la forma que determinarà el Consell Regulador.
  
CAPÍTOL VI
  
Drets i obligacions
  
Article 15
  
Només podrà considerar-se protegit per la denominació d'origen l'arròs procedent de parcel·les inscrites, elaborat pels titulars inscrits en els registres corresponents i quan complisca amb les normes exigides en aquest reglament.
  
Article 16
  
1. L'arròs protegit es comercialitzarà únicament en els envasos indicats en l'article 8, els quals portaran una contraetiqueta numerada, expedida i controlada pel Consell Regulador.
  
2. El consell regulador prendrà i registrarà un emblema com a símbol d'identificació de la denominació d'origen que, obligatòriament, haurà de figurar en els productes protegits.
  
Article 17
  
En les etiquetes figurarà obligatòriament la llegenda «Denominació d'origen Arròs de València», en un lloc visible i ben destacat, a més de les dades que, amb caràcter general, es determinen en la legislació vigent.
  
Article 18
  
El dret a l'ús de la denominació d'origen en propaganda, publicitat, documentació o etiquetes és exclusiu de les firmes inscrites en els registres. El consell regulador vetlarà per l'ús adequat dels símbols i les llegendes identificatives de la denominació d'origen, i n'establirà un manual d'ús que hauran de complir les presentacions comercials del producte emparat.
  
Article 19
  
1. El consell regulador controlarà en cada campanya les quantitats d'arròs emparat per la denominació d'origen expedides per cada titular inscrit en els registres corresponents, d'acord amb les quantitats d'arròs procedents de les parcel·les inscrites i segons les existències abans de l'inici de la campanya.
  
2. A fi de poder controlar els processos de producció, emmagatzematge, elaboració, envasament i expedició, i també els volums d'existències, si escau, i quan caldrà poder acreditar l'origen i la qualitat de l'arròs emparat, les persones físiques i jurídiques titulars de parcel·les i indústries manipuladores d'arròs estaran obligades a complir les formalitats següents:
  
a) Els titulars de les parcel·les inscrites presentaran, una vegada acabada la recol·lecció i, en tot cas, abans del 30 de novembre de cada any, una declaració de la collita obtinguda, n'indicaran la destinació i, en cas de venda, el nom del comprador. Les cooperatives i societats agràries de transformació podran enviar en nom dels seus associats les declaracions esmentades.
  
b) Tots els inscrits en el Registre d'Indústries manipuladores d'arròs hauran de declarar la quantitat de producte manipulat, i distingiran, si escau, els diferents formats d'envasament, amb indicació de la procedència i destinació. Mentre n'hi haja existències, caldrà declarar-ne mensualment les vendes efectuades.
  
3. Les declaracions a què es fa referència en l'apartat 2 d'aquest article tenen efecte merament estadístic i de control intern i, per tant, només podran facilitar-se i publicar-se de forma numèrica, sense cap referència de caràcter individual. Qualsevol infracció d'aquesta norma serà considerada com a falta greu.
  
Article 20
  
1. L'arròs que, per qualsevol causa, presente defectes, alteracions sensibles o en la producció del qual s'hagen incomplit els preceptes d'aquest reglament o les normes d'elaboració indicades en la legislació vigent, serà desqualificat pel Consell Regulador, la qual cosa comportarà la pèrdua de la distinció de la denominació d'origen o la pèrdua del dret a aquesta en cas de productes no definitivament elaborats. Així mateix, es considerarà desqualificat qualsevol producte obtingut per barreja d'altres prèviament desqualificats.
  
2. La desqualificació dels arrossos podrà realitzar-la el consell regulador en qualsevol fase de producció o elaboració, emmagatzematge o comercialització i, a partir de la iniciació de l'expedient respectiu, hauran de quedar en envasos independents i degudament indicats, per al control del Consell.
  
3. L'arròs amb corfa apte per a la denominació d'origen complirà, com a mínim, les normes vigents d'intervenció o, si no n'hi ha, les que el consell regulador determinarà.
  
CAPÍTOL VII
  
El Consell Regulador
  
Article 21
  
1. El consell regulador és l'òrgan amb atribucions decisòries en les funcions que aquest reglament li encomana, d'acord amb allò que es determina en la legislació vigent.
  
2. L'àmbit de competències del consell regulador estarà determinat:
  
a) Quant a l'àmbit territorial, per les parcel·les inscrites.
  
b) Quant als productes, pels protegits per la denominació.
  
c) Quant a les indústries manipuladores d'arròs, les inscrites en el registre corresponent.
  
3. El Consell Regulador, com a organisme certificador de productes agroalimentaris, desenvoluparà les seues funcions segons els criteris establits per la norma europea EN-45739.
  
Article 22
  
1. El consell regulador estarà constituït pels membres següents, nomenats per la Conselleria d'Agricultura, Pesca i Alimentació, i proposats com s'indica:
  
a) Un president, a proposta del Consell, inscrit en el registre a) o b) de l'article 11.
  
b) Un vicepresident, a proposta del Consell, pertanyent a un registre diferent d'aquell al qual pertany la persona elegida com a president.
  
c) Cinc vocals titulars inscrits en el Registre de Parcel·les.
  
d) Cinc vocals titulars inscrits en el Registre d'Indústries Manipuladores d'Arròs.
  
e) Dos vocals tècnics representants de la Conselleria d'Agricultura, Pesca i Alimentació, amb especials coneixements de la matèria.
  
Els períodes en què el president pertanya al registre a), el vicepresident pertanyerà al registre b), i viceversa, amb alternança cada dos anys.
  
Els vocals titulars dels grups c) i d) seran elegits per votació lliure i secreta per tots els inscrits en els registres respectius.
  
2. Per cada un dels vocals del consell regulador se'n nomenarà un suplent.
  
3. La renovació del consell regulador es farà cada quatre anys i els seus membres podran ser reelegits.
  
Article 23
  
Els vocals determinats en l'article 22.1.c) i d), podran ser-ho en representació de l'entitat que figure en el registre corresponent.
  
Article 24
  
1. Al president correspon:
  
a) Representar al Consell Regulador. Aquesta representació podrà delegar-la de manera expressa en els casos que calga.
  
b) Complir i fer complir les disposicions legals i reglamentàries.
  
c) De conformitat amb els acords del Consell Regulador, administrar els ingressos i gestionar els fons, i ordenar els pagaments corresponents.
  
d) Convocar i presidir les sessions del Consell, sotmetre a la decisió d'aquest els assumptes de la seua competència i ordenar l'execució dels acords presos.
  
e) Proposar al consell regulador la contractació, suspensió o renovació del seu personal.
  
f) Informar els organismes superiors de les incidències que es produïsquen en la producció i el mercat.
  
g) Remetre a la Conselleria d'Agricultura, Pesca i Alimentació els acords que, per al compliment general, acorde el Consell en virtut de les atribucions que li confereix aquest reglament i aquells que, per la seua importància, estime que han de ser coneguts per aquella.
  
h) Totes les funcions que se li atribuïsquen mitjançant un acord pres pel mateix ple del Consell.
  
2. La duració del mandat del president serà de dos anys. El president cessarà en concloure el terme del seu mandat, a petició pròpia una vegada acceptada la seua dimissió, o per decisió de la Conselleria d'Agricultura, Pesca i Alimentació, després de la incoació i resolució de l'expedient corresponent.
  
3. En cas de cessament o defunció, el Consell Regulador, en el termini d'un mes, proposarà a la Conselleria d'Agricultura, Pesca i Alimentació la designació d'un nou president, el mandat del qual serà només pel temps que restava al president anterior.
  
Article 25
  
1. Correspon al vicepresident substituir el president en absència d'aquest i assumir les funcions que li delegue el president, com també les que específicament acorde el Consell Regulador.
  
2. La duració del mandat del vicepresident serà de dos anys. El vicepresident cessarà en concloure el terme del seu mandat, a petició pròpia, una vegada acceptada la dimissió, o per decisió de la Conselleria d'Agricultura, Pesca i Alimentació, després de la incoació i resolució de l'expedient corresponent.
  
3. En cas de cessament o defunció, el Consell Regulador, en el termini d'un mes, proposarà a la Conselleria d'Agricultura, Pesca i Alimentació la designació d'un nou vicepresident, el mandat del qual serà només pel temps que restava al vicepresident anterior.
  
Article 26
  
1. El consell regulador es reunirà com a mínim una vegada al mes amb caràcter ordinari, i amb caràcter extraordinari en qualsevol moment, amb la convocatòria prèvia per part del president o a petició, almenys, de la meitat dels vocals. En qualsevol cas, el Consell es podrà constituir quan estiga present la totalitat dels membres i així ho acorden per unanimitat.
  
2. La convocatòria es farà mitjançant una carta enviada per correu, amb especificació de l'ordre del dia, almenys amb quatre dies d'antelació. En cas de necessitat, quan així ho requerisca la urgència de la reunió, es convocarà els vocals per telegrama o fax, amb vint-i-quatre hores d'antelació com a mínim.
  
3. Els acords es prendran per majoria de membres. En cas d'empat, decidirà el vot del president. Per a la validesa dels acords caldrà que estiguen presents més de la meitat dels components del Consell Regulador.
  
Article 27
  
Els càrrecs del consell regulador seran gratuïts, sense perjudici del dret al cobrament de les despeses que puga comportar l'exercici del càrrec.
  
Article 28
  
1. Per al compliment de les seues finalitats, el consell regulador disposarà del personal necessari, que figurarà en el pressupost del mateix Consell Regulador.
  
2. El consell regulador tindrà un secretari designat per ell a proposta del president, del qual dependrà directament, i que assistirà a les sessions amb veu però sense vot, excepte si el nomenament recau en un dels membres del Consell Regulador. En aquest cas assistirà amb veu i vot.
  
3. Les comeses específiques del secretari seran, entre altres:
  
a) Assistir a totes les sessions del ple del Consell i alçar les actes.
  
b) Expedir els certificats.
  
c) Les funcions que li encomane el president relacionades amb els assumptes de la competència del Consell Regulador.
  
Article 29
  
1. El finançament del consell regulador s'efectuarà amb els recursos següents:
  
1r. Amb el producte de les exaccions parafiscals que es fixen en l'article 90 de la Llei 25/1970, a les quals s'aplicaran els tipus següents:
  
a) Per a les exaccions anuals sobre les parcel·les inscrites: 0,5% de la base, que és el producte del nombre d'hectàrees d'arròs inscrites a nom de cada interessat, pel valor mitjà en pessetes de la producció d'una hectàrea en la zona i campanya precedent.
  
b) Per a les exaccions anuals sobre els productes emparats es fixa un tipus de l'1% del valor mitjà en pessetes de l'arròs amb corfa o el seu equivalent quan es tracte d'arròs processat, manipulat en la campanya precedent i destinat a ser protegit.
  
c) Exacció de 100 pessetes per dret d'expedició de cada certificat i fins al doble del preu del cost dels marxamos.
  
Els subjectes passius de cada una de les exaccions són:
  
- De la a), els titulars de les explotacions.
  
- De la b), els titulars inscrits en el Registre d'Indústries Manipuladores d'Arròs.
  
- De la c), els sol·licitants de certificats o els adquiridors de marxamos.
  
2n. Les subvencions, els llegats i els donatius que reben.
  
3r. Les quantitats que puguen percebre en concepte d'indemnització per danys i perjudicis ocasionats al consell regulador o als interessos que representa.
  
4t. Els béns que constitueixen el seu patrimoni i els productes i venda d'aquest.
  
2. Els tipus impositius fixats en aquest article podran ser variats, a proposta del Consell Regulador, quan les necessitats pressupostàries d'aquest així ho exigisquen, i sempre dins dels límits establits en l'article 90 de la Llei 25/1970 i en les disposicions complementàries.
  
3. La gestió dels ingressos i les despeses que figuren en els pressupostos correspondrà al Consell Regulador.
  
Article 30
  
Correspon al consell regulador autoritzar la inscripció de nous titulars en els registres, instruir els expedients disciplinaris incoats que es facen contra els inscrits que incomplisquen els acords establits i aplicar les sancions corresponents, realitzar les accions necessàries per al compliment de les finalitats de la denominació d'origen, representar-la mitjançant el seu president i, en general, qualsevol altra competència que li atribuïsca aquest reglament o la legislació vigent.
  
Article 31
  
El consell regulador determinarà la manera d'efectuar el control dels diversos processos de producció i comercialització, i els mitjans que s'utilitzaran en les tasques corresponents, particularment sobre les parcel·les ubicades en la zona de producció, sobre els arrossos protegits y sobre les indústries manipuladores d'arròs inscrites.
  
Article 32
  
Per efectuar el control de qualitat del producte a què fa referència aquest reglament, el consell regulador podrà delegar les funcions en empreses o institucions públiques o privades de solvència reconeguda, dedicades a aquesta activitat, amb l'autorització prèvia de la Conselleria d'Agricultura, Pesca i Alimentació.
  
CAPÍTOL VIII
  
Infraccions, sancions i procediments
  
Article 33
  
Totes les actuacions que calga desplegar en matèria d'expedients sancionadors s'ajustaran a les normes d'aquest reglament, a les de la Llei 25/1970, de 2 de desembre, en allò que estiga vigent, i a la Llei 4/1999, de Modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Supletòriament, es podrà aplicar el Reglament del Procediment per a l'Exercici de la Potestat Sancionadora, aprovat per mitjà del Reial Decret 1398/1993, de 4 d'agost.
  
Article 34
  
Les infraccions de les disposicions d'aquest reglament i dels acords del consell regulador es classifiquen en lleus, greus i molt greus, i seran sancionades amb advertència, multes, comís de la mercaderia, suspensió temporal en l'ús de la denominació d'origen o baixa en el registre o els registres d'aquesta, conformement s'expressa en els articles següents i sense perjudici de l'aplicació del règim establit en l'apartat V de la Llei de la Generalitat Valenciana 12/1994, de 28 de desembre, desplegada per mitjà del Decret 153/1996, de 30 d'agost, del Govern valencià, sobre infraccions, procediment i competència sancionadora en matèria de defensa de la qualitat agroalimentària.
  
Article 35
  
1. La incoació i instrucció dels expedients sancionadors correspondrà al consell regulador quan l'infractor estiga inscrit en algun dels seus registres i la infracció figure tipificada en l'article 37.
  
2. En els expedients de caràcter sancionador incoats pel consell regulador haurà d'actuar com a instructor una persona amb la qualificació adequada, que no siga vocal del Consell Regulador, designada per aquest.
  
3. La resolució dels expedients incoats pel consell regulador correspondrà al mateix Consell quan la sanció no excedisca de 500.000 pessetes. Si n'excedira, aquest elevarà la seua proposta a la Conselleria d'Agricultura, Pesca i Alimentació de la Generalitat Valenciana. En qualsevol cas, la resolució dels expedients es comunicarà a l'Institut de Qualitat Agroalimentària de la Comunitat Valenciana.
  
Article 36
  
1. El procediment sancionador podrà iniciar-se en virtut de les actes alçades pel servei habilitat d'inspectors, per comunicació d'alguna autoritat o òrgan administratiu o per denúncia formulada pels particulars sobre algun fet o conducta que puga ser constitutiu d'infracció.
  
2. Les actes d'inspecció s'alçaran en triple exemplar i seran subscrites per l'inspector i per l'amo o el representant de la finca, l'establiment o el magatzem, o per l'encarregat de la custòdia de la mercaderia, en poder del qual quedarà una còpia de l'acta. Els dos firmants podran consignar en l'acta totes les dades o les manifestacions que consideren convenients per a l'estimació dels fets que s'hi ressenyen, i totes les incidències que ocórreguen en l'acte de la inspecció o l'alçament de l'acta. Les circumstàncies que l'inspector consigne en l'acta es consideraran fets provats, llevat que l'altra part demostre el contrari. Si l'interessat de la inspecció es negara a firmar l'acta, ho farà constar així l'inspector i procurarà la firma d'algun agent de l'autoritat o testimonis.
  
3. En cas que l'inspector o l'amo de la mercaderia o el representant d'aquest ho estimen convenient, es prendran mostres del producte objecte de la inspecció. Cada mostra es prendrà per triplicat i en quantitat suficient per a l'examen i l'anàlisi. Es precintaran i s'etiquetaran i en quedarà una en poder de l'amo o del seu representant.
  
4. Quan l'inspector que alce l'acta ho estime necessari, podrà disposar que la mercaderia quede retinguda fins que l'instructor de l'expedient dispose allò que pertoque, sempre dins del termini de quaranta-cinc dies hàbils a partir de la data de l'alçament de l'acta d'inspecció. Les mercaderies retingudes es consideraran en dipòsit i, per tant, no podran ser traslladades, manipulades, ni oferides en venda o venudes. En cas que s'estime procedent, podran ser precintades.
  
5. En l'exercici de la seua funció, els inspectors podran accedir directament a la documentació industrial, mercantil i de comptabilitat, relativa al producte, de l'establiment que inspeccionen, quan ho consideren necessari en el curs de les seues actuacions. En qualsevol cas, la documentació obtinguda tindrà caràcter confidencial.
  
6. Els inspectors estan obligats de manera estricta a complir el secret professional. L'incompliment d'aquest deure serà sancionat de conformitat amb els preceptes del reglament de règim disciplinari corresponent.
  
7. D'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el consell regulador o l'autoritat superior, si s'escau, podran sol·licitar informes a les persones que consideren necessari per aclarir o complementar els aspectes continguts en les actes alçades pels inspectors i com a diligència prèvia a la possible incoació de l'expedient.
  
Article 37.
  
Tipificació de les infraccions
  
1. Infraccions lleus:
  
a) Falsejar o ometre, en les declaracions per a la inscripció en els diferents registres, les dades i els comprovants que calguen en cada cas, sempre que no siguen determinants per a la inscripció.
  
b) No comunicar immediatament al consell regulador qualsevol variació que afecte les dades subministrades en el moment de la inscripció en els registres, dins del termini d'un mes des que aquesta variació s'haja produït.
  
c) L'incompliment per omissió o falsedat del que s'estableix en aquest reglament en relació amb les declaracions de collita i d'existència de productes.
  
d) L'incompliment del precepte de presentació d'un exemplar del document d'acompanyament davant el Consell Regulador.
  
2. Infraccions greus:
  
a) L'existència de productes amb dret a la distinció en locals inscrits sense la preceptiva documentació que n'empare l'origen o la tinença en locals inscrits de documentació que acredite unes existències de producte amb dret a la distinció sense la contrapartida de la presència física d'aquests productes.
  
b) L'ús d'etiquetes no autoritzades pel Consell Regulador.
  
c) L'expedició, circulació o comercialització d'arrossos amb denominació d'origen desproveïts dels marxamos o contraetiquetes numerats, o sense el mitjà de control establit pel Consell Regulador.
  
d) L'expedició, circulació o comercialització de productes protegits en envasos no aprovats pel Consell Regulador.
  
e) Falsejar o ometre, en les declaracions per a la inscripció en els diversos registres, les dades i els comprovants que calguen, sempre que siguen determinants per a la inscripció.
  
3. Infraccions molt greus:
  
La indeguda tinença, negociació o utilització dels documents, marxamos, contraetiquetes, segells, etc. propis del consell regulador de la Denominació d'Origen.
  
Article 38
  
Quan concórreguen dues o més infraccions imputables a un mateix subjecte, una de les quals siga mitjà necessari per a cometre'n una altra, s'imposarà la sanció corresponent a la infracció més greu en el límit màxim.
  
Article 39
  
1. Les infraccions seran sancionades d'acord amb l'escala següent:
  
a) Infraccions lleus, amb advertència o multa de fins a 100.000 pessetes.
  
b) Infraccions greus, amb multa des de 100.001 pessetes fins a 1.000.000 de pessetes.
  
c) Infraccions molt greus, amb multa des de 1.000.001 pessetes fins a 216.560.735 de pessetes.
  
2. La quantia de les sancions es graduarà de conformitat amb els criteris següents: el volum de vendes de l'entitat, la quantia del benefici obtingut, l'efecte que la infracció haja produït sobre els preus, la reincidència i la mala fe.
  
3. Les infraccions greus o molt greus podran sancionar-se amb les quanties econòmiques de l'escala immediatament inferior quan en els últims cinc anys no s'haguera sancionat la persona física o jurídica objecte de l'expedient per una infracció similar en fet i gravetat. En el cas d'infraccions lleus, quan concórreguen les mateixes circumstàncies, se sancionarà amb advertència.
  
4. En els casos d'infraccions greus o molt greus, a més de les sancions establides, podrà aplicar-se a l'infractor la suspensió temporal de l'ús de la denominació d'origen o la baixa en els registres d'aquesta. La suspensió temporal del dret a l'ús de la denominació d'origen tindrà aparellada la suspensió del dret a certificats d'origen, marxamos, contraetiquetes i la resta de documentació. La baixa implicarà l'exclusió de l'infractor dels registres del consell regulador i, com a conseqüència, la pèrdua dels drets inherents a la denominació d'origen.
  
Article 40
  
1. De les infraccions en productes envasats serà responsable la firma o raó social el nom de la qual figure en l'etiqueta. Sobre les que s'hagen produït en productes a granel, el tenidor d'aquests, llevat que es prove que la responsabilitat correspon a un tenidor anterior. De les que es deriven del transport de mercaderies recaurà la responsabilitat sobre les persones que determinen sobre això el codi de comerç vigent i les disposicions complementàries.
  
2. En el cas de desaparició, canvi o qualsevol manipulació efectuada sobre la mercaderia retinguda, intervinguda o comissada, caldrà atenir-se al que es disposa en el Codi Penal.
  
Article 41
  
1. En tots els casos en què la resolució de l'expedient siga amb sanció, l'infractor haurà de pagar les despeses originades per la presa i l'anàlisi de mostres o pel reconeixement que s'haguera realitzat, i les altres despeses que ocasionen la tramitació i resolució de l'expedient, d'acord amb la legislació vigent.
  
2. Les multes s'hauran de pagar en el termini dels quinze dies hàbils immediats al de la notificació, i les despeses a què fa referència l'apartat anterior, en metàl·lic, en el mateix termini. Si no s'efectua en el termini esmentat, es procedirà al cobrament per via de constrenyiment.
  
Article 42
  
Les infraccions prescriuen en els terminis següents:
  
a) Les infraccions lleus, als sis mesos de la comissió.
  
b) Les infraccions greus, als dos anys de la comissió.
  
c) Les infraccions molt greus, als tres anys de la comissió.
  
Article 43


Còpia Permalink ELI